“ออลล่า” ปลื้มยอดจอง IPO ล้น ชูพื้นฐานแน่นธุรกิจโตดี มั่นใจเทรด 8 พ.ย.59 ฉลุย!
“บมจ.ออลล่า” หรือ ALLA ผู้ผลิต-จำหน่าย และติดตั้งอุปกรณ์ขนถ่ายวัสดุที่ใช้ในโรงงานอุตสาหกรรม ปลื้มจอง IPO ล้น ชูพื้นฐานแน่นธุรกิจเติบโตดี มั่นใจเทรด SET 8 พ.ย.59 ฉลุย! โดยมีบริษัท แอดไวเซอรี่ พลัส เป็นที่ปรึกษาทางการเงิน
3 พ.ย. 2559

นายธวัชชัย วรวรรณธนะชัย กรรมการผู้จัดการ บริษัท แอดไวเซอรี่ พลัส จำกัด ในฐานะที่ปรึกษาทางการเงิน บริษัท ออลล่า จำกัด (มหาชน) หรือ ALLA เปิดเผยว่า การเสนอขายหุ้นให้กับประชาชนทั่วไปครั้งแรก (IPO) ของ ALLA ในระหว่างวันที่ 31 ตุลาคม-2 พฤศจิกายน 2559 ได้รับการตอบรับที่ดีจากนักลงทุนทั่วประเทศ โดยมีผู้สนใจเข้าจองซื้อหุ้น IPO อย่างล้นหลาม โดยในฐานะที่ปรึกษาทางการเงินมั่นใจว่า ALLA มีพื้นฐานธุรกิจที่แข็งแกร่ง และภาพรวมของธุรกิจเริ่มส่งสัญญาณฟื้นตัวตามการลงทุนภาคอุตสาหกรรมที่เริ่มมีการลงทุนที่เพิ่มสูงขึ้น รวมถึงองค์ประกอบของบริษัทที่มีความเชี่ยวชาญ มีประสบการณ์ในการเป็นผู้ผลิต จำหน่าย และติดตั้งอุปกรณ์ขนถ่ายวัสดุอุปกรณ์ และสินค้าในโรงงานอุตสาหกรรม และคลังสินค้าต่างๆ ซึ่งเป็นธุรกิจที่มีโอกาสการขยายตัวตามความต้องการที่เพิ่มสูงขึ้นในอนาคต
ทั้งนี้  ALLA จะเข้าทำการซื้อขายในตลาดหลักทรัพย์แห่งประเทศไทย (SET) ในวันที่ 8 พฤศจิกายน 2559 ซึ่งคาดว่าจะได้รับการตอบรับที่ดีจากนักลงทุนอย่างต่อเนื่อง
“การเปิดจองหุ้น ALLA ใน 3 วันที่ผ่านมาได้รับกระแสตอบรับที่ดีมากจากนักลงทุนทั่วประเทศ ที่เข้าจองซื้อหุ้นจนล้น ซึ่งก็เป็นเพราะความมั่นใจต่อพื้นฐานบริษัทที่แข็งแกร่ง และแนวโน้มการเติบโตที่ชัดเจนในอนาคต ทำให้เรามั่นใจว่าในการเทรดวันแรกจะมีกระแสตอบรับที่ดี และคาดหวังว่านักลงทุนจะให้ความสนใจหุ้นของ ALLA อย่างต่อเนื่อง”นายธวัชชัย กล่าว
 
ด้าน นายนิมิต วงศ์จริยกุล กรรมการบริหาร บล.โนมูระ พัฒนสิน ผู้จัดการการจำหน่าย และรับประกันการจัดจำหน่ายหุ้น ALLA เปิดเผยว่า การเสนอขายหุ้น IPO ของ ALLA จำนวน 150 ล้านหุ้น ราคาเสนอขายหุ้นละ 2.88 บาท ในช่วงที่ผ่านมานั้นได้รับการตอบรับที่ดีจากนักลงทุน และได้จัดสรรหุ้นให้กับนักลงทุนที่สนใจจองซื้ออย่างล้นหลามทั่วประเทศและมียอดจองซื้อหุ้น IPO เกินกว่าจำนวนที่เสนอขาย 150 ล้านหุ้น โดยราคาหุ้นที่เสนอขายมีความเหมาะสมกับพื้นฐานที่แข็งแกร่ง และสอดคล้องกับโอกาสในการเติบโตในอนาคต ในขณะที่นักลงทุนที่ไม่ได้รับการจัดสรรหุ้นยังมีโอกาสที่ดีในการเข้าไปซื้อหุ้นเพื่อลงทุนได้ทั้งในระยะกลาง และระยะยาวในตลาดหลักทรัพย์แห่งประเทศไทยต่อไป
“จากราคา IPO ที่ 2.88 บาท และจำนวนหุ้นที่เสนอขาย 150 ล้านหุ้น มีความเหมาะสมกับพื้นฐานธุรกิจ และการเติบโตในอนาคต โดยราคาดังกล่าวคิดเป็นอัตราส่วนราคาต่อกำไรสุทธิ (Price to Earnings Ratio: P/E) เท่ากับ 20.57 เท่า เมื่อเปรียบเทียบกับอัตราส่วนราคาหุ้นต่อกำไรสุทธิของหมวดวัสดุอุตสาหกรรม และเครื่องจักรของตลาดหลักทรัพย์แห่งประเทศไทย จะมีค่าเท่ากับ 22.43 เท่า ซึ่งถือว่ามีโอกาสในการสร้างผลตอบแทนให้กับนักลงทุน”นายนิมิต กล่าว
 
ขณะที่ นายองอาจ ปัณฑุยากร กรรมการผู้จัดการ ของ ALLA เปิดเผยว่า บริษัทมีความเชี่ยวชาญ และมีประสบการณ์ในการเป็นผู้ผลิต จำหน่าย และติดตั้งอุปกรณ์ขนถ่ายวัสดุอุปกรณ์ และสินค้าในโรงงานอุตสาหกรรม และคลังสินค้าต่างๆ มากว่า 20 ปี โดยมีกลุ่มลูกค้าในธุรกิจ และอุตสาหกรรมที่หลากหลายเช่น กลุ่มผู้รับเหมาก่อสร้าง กลุ่มผู้ประกอบการโรงไฟฟ้า และธุรกิจต่าง ๆ เป็นต้น ซึ่งเป็นส่วนที่สำคัญต่อภาคการผลิต และขนส่ง รวมถึงเป็นธุรกิจที่มีโอกาสขยายตัวตามความต้องการที่เพิ่มสูงขึ้นในอนาคต โดยการระดมทุนในครั้งนี้บริษัทฯมีแผนที่จะใช้เงินจากการระดมทุนในการขยายคลังสินค้า และโรงงานเพื่อรองรับความต้องการที่เพิ่มสูงขึ้นในอนาคต
“การระดมทุนในครั้งนี้จะช่วยให้ ALLA มีศักยภาพทางธุรกิจที่สูงขึ้น และเพิ่มขีดความสามารถในการรองรับตลาดที่โตขึ้นได้ หลังจากสัญญาณการเพิ่มขึ้นของตัวเลขลงทุนโครงสร้างพื้นฐานของรัฐ รวมไปถึงการลงทุนภาคการผลิต และภาคการขนส่งของอุตสาหกรรมต่าง ๆ เพิ่มสูงขึ้น ซึ่งจะส่งผลให้ความต้องการอุปกรณ์ขนถ่ายวัสดุ และสินค้าในโรงงานอุตสาหกรรม และคลังสินค้าเพิ่มสูงขึ้นตามไปด้วย ซึ่งเรามีความยินดีที่นักลงทุนให้ความเชื่อมั่นในบริษัทฯ ซึ่งหลังจากการระดมทุนครั้งนี้บริษัทฯจะเดินหน้าดำเนินธุรกิจตามแผนงานที่ได้วางไว้ เพื่อสร้างผลประกอบการที่ดี และขยายโอกาสในการขยายธุรกิจ เพื่อสร้างผลตอบแทนที่ดีให้กับผู้ถือหุ้นในอนาคต”นายองอาจกล่าว
สำหรับผลการดำเนินงานของบริษัทฯในช่วง 3 ปีย้อนหลัง ตั้งแต่ปี 2556-2558 มีดังนี้ รายได้จากการขายและบริการรวมปี 2556 จำนวน 924.10 ล้านบาท กำไรสุทธิ 189.90 ล้านบาท ส่วนปี 2557 มีรายได้จากการขายและบริการรวม 1,065.11 ล้านบาท กำไรสุทธิ 173.00 ล้านบาท ส่วนปี 2558 มีรายได้จากการขายและบริการรวม 870.27 ล้านบาท กำไรสุทธิ 100.62 ล้านบาทในขณะที่รายได้จากการขายและบริการรวมของช่วง 6 เดือนแรกของปี 2559 อยู่ที่ 292.03 ล้านบาท กำไรสุทธิ 28.89 ล้านบาท